ศาลแพ่งนัดสืบคดี IFEC ฟ้อง “สิทธิชัย” และพวก 27 มี.ค.นี้
ศาลแพ่งนัดสืบคดี IFEC ฟ้องอดีตผู้บริหาร "สิทธิชัย พรทรัพย์อนันต์" และพวก 27 มี.ค.นี้ 
22 มี.ค. 2560

ศาลแพ่งนัดชี้และสืบพยานคดีที่ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เป็นโจทย์ฟ้อง นายสิทธิชัย พรทรัพย์อนันต์ อดีตกรรมการและประธานเจ้าหน้าที่บริหาร IFEC และพวก วันที่ 27 มี.ค.นี้ ฐานความผิดละเมิดทำให้บริษัทเสียหาย
โดยเรียกให้ชดใช้ค่าเสียหายจำนวน 56 ล้านบาท ซึ่งเป็นคดีแรกจากที่ IFEC ฟ้องร้องอดีตผู้บริหารทั้งหมด 6 คดี โดยที่เหลือที่อยู่ระหว่างการนัดสืบพยาน
สำหรับคดีการฟ้องร้องครั้งนี้ สืบเนื่องมาจากการที่คณะกรรมการตรวจสอบภายในของบริษัทพบว่า นายสิทธิชัย มีพฤติกรรมอำพรางในการเสนอให้ที่ประชุมคณะกรรมการ IFEC พิจารณาอนุมัติการจัดซื้อที่ดินและอาคารสำนักงาน 7 ชั้นในซอยโรงพยาบาลพระราม 9 กทม. เนื่องจากไม่ได้ซื้อจากเจ้าของโดยตรงตามรายละเอียดที่นำเสนอ
อีกทั้งก่อนที่บริษัททำสัญญาจะซื้อจะขายได้มีการโอนกรรมสิทธิในที่ดินและอาคารดังกล่าวในราคาประเมินเพียง 9 ล้านกว่าบาท แต่หลังจากนั้น 7 วันนำมาขายให้บริษัทในราคาสูงถึง 60 ล้านบาท ขณะที่ก่อนหน้านี้นายสิทธิชัย ก็ได้มีการฟ้องหมิ่นประมาทต่อนายแพทย์วิชัย ถาวรวัฒนยงค์ ประธาน IFEC ด้วย
อย่างไรก็ตามเป็นที่น่าจับตาว่าประเด็นของ IFEC นั้น จะจบลงอย่างไร ในเมื่อปัญหาคดีและการฟ้องร้องยังไม่จบ ขณะที่การแต่งตั้งคณะกรรมการ และการแก้ปัญหาหนี้ก็ไม่มีทีท่าว่าจะจบลงง่ายๆ